**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: VFO/573-1/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. június 17-i rendkívüli nyilvános ülésére**

**Tárgy:** Fedezet biztosítás vis maior káresemény szakértői feladat ellátására

**Az előterjesztő:** Papp Gábor polgármester

**Készítette:**  Babics Tamás környezetvédelmi ügyintéző

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A 2016. június 5-én vasárnap kevesebb, mint egy óra alatt közel 60 mm csapadékmennyiség hullott Hévíz területén, mely több vis maior eseményt okozott az önkormányzati utakban, padkákban, partfalakban, vízelvezető létesítményekben. A károk felmérése, a biztosítási káresemények bejelentése, a kárelhárítás, a fertőtlenítés azonnal megkezdődött. Az előre nem látható természeti vagy más eredetű erők által fenyegető veszély (vis maior) bekövetkezése miatt szükségessé vált védekezésben részt vett a Katasztrófavédelem tűzoltóság, az Önkéntes Tűzoltó Egyesület, Polgármesteri Hivatal, a Gamesz állománya.

***A becsült helyreállítási költség: bruttó 45.970.000.- Ft.***

A bekövetkezett vis maior esetek fedezetéül támogatás igényelhető.

A vis maior támogatás felhasználásának szabályait a vis maior támogatás felhasználásának részletes szabályairól szóló 9/2011. (XI.15.) Korm. rendelet (továbbiakban: Korm. rendelet) szabályozza.

A támogatás céljaaz egyes természeti károkból adódó, indokolt és szükséges védekezéssel összefüggő kiadások részbeni vagy teljes megtérítése, a helyi önkormányzati tulajdonában lévő épületben, építményben, partfalban vagy a helyi önkormányzat vagyonkezelésében és az állam tulajdonában lévő, kötelező feladatellátást szolgáló épületben a vis maior események okozta károk helyreállításának és a katasztrófavédelmi szúnyoggyérítéssel összefüggő kiadások részbeni támogatása.

A támogatás igénylésének menete:

A váratlan esemény bekövetkezésétől számított 7 napon belül jelezni kell a káresemény bekövetkezését. A bejelentést elektronikus úton - a meghatározott űrlap kitöltésével határidőben - 2016. június 10-én megtettük a BM által működtetett rendszeren keresztül.

A bejelentést követően haladéktalanul, de legkésőbb 30 napon belül a helyi önkormányzat székhelye szerint illetékes fővárosi és megyei kormányhivatal által összehívott és koordinált bizottság helyszíni vizsgálatot végez, melynek időpontja még nem ismert.

A Korm. rendelet 4. § (1) bekezdése előírja, hogy a pályázatot a BM-nél történt bejelentést követő 40 napon belül kell benyújtani a kincstárnak és a kormányhivatalnak, melynek határideje: 2016. július 20. napja.

A Korm. rendelet 4. § (3) *c)* pontja alapján a pályázat kötelező melléklete a képviselő-testület határozata. Jelen előterjesztésünkben csak a becsült kárösszeg szerepelhet, mivel a káresemények elismertetéséhez részletes szakértői vélemények elkészítése szükséges, szakértőit pedig névjegyzékből kell kiválasztani.

A LINAKRON Mérnöki Kft. ( 8900 Zalaegerszeg, Budai Nagy Antal u. 10. I/7.) a szakértői feladatok elvégzésére bruttó 1.701.800.- Ft-os ajánlatot tett.

A végleges költségeket tartalmazó szakértői anyag ismeretében lehet a Korm. rendelet 4. §. (3) c) pontjában előírt tartalmú képviselő-testületi határozatot meghozni, amihez egy későbbi képviselő-testületi döntés szükséges.

A Korm. rendelet 5. § (1) bekezdése alapján az igényelhető és megítélhető támogatás maximális mértéke az elismert védekezési és helyreállítási költségek 70%-a. A támogatás felhasználásáról - legkésőbb - a miniszteri döntést követő 12 hónapon belül kell elszámolni.

A pályázat benyújtás egyik feltétele lesz a szakértő által meghatározott részletes költségvetés alapján a 30 % saját erő fedezetének biztosítása.

A károk intézményi felmérését követően haladéktalanul megtettük a bejelentés az önkormányzat biztosítója felé. Párhuzamosan zajlik a biztosítással érintett káresemények szemléje is, melynek a pályázat benyújtásáig le kell záródnia, ugyanis a biztosítók által fedezendő kárigényeket a vis maior támogatásban elszámolni nem lehet.

A 2016. június 5-ei rendkívüli esőzést követő esők is komoly problémát jeleznek a elsősorban városi csapadék-vízelvezetési rendszerek helyzetét, lakossági bekötések állapotát és a szennyvízrendszer zártságát illetően, Ezek további felméréseket intézkedéseket fognak még igényelni.

A Képviselő-testület és Szervei Szervezeti és Működési Szabályzatáról szóló 34/2014. (X. 30.) önkormányzati rendelet 61. § (3) bekezdése értelmében – az idő rövidsége miatt – az előterjesztést bizottsági véleményezés nélkül nyújtom be.

A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete a 2016. június 5-i rendkívüli felhőszakadás által okozott károk enyhítésére vis maior támogatás címen pályázatot kíván benyújtani a Belügyminisztériumhoz.
2. A Képviselő-testület a vis maior támogatáshoz szükséges szakvélemény elkészítésére a LINAKRON Mérnöki Kft.-t ( 8900 Zalaegerszeg, Budai Nagy Antal u. 10. I/7.) bízza meg.
3. A Képviselő-testület a 2/2016. (I.29.) rendelet 1/8. melléklet 15. „Testületi hatáskörben” felhasználható általános tartalékkeret terhére bruttó 1.701.800.- Ft-ot biztosít.
4. A Képviselő-testület felhatalmazza a polgármestert a szerződés aláírására.
5. A képviselő-testület felkéri a jegyzőt, hogy a soron következő költségvetés módosításakor a szükséges átcsoportosításokról gondoskodjon.

Határidő: Pályázat benyújtására: 2016. július 20.

Felelős: 1-4. pontok Papp Gábor polgármester

5. pont dr. Tüske Róbert jegyző

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **környezetvédelmi ügyintéző** |  |  |
| **Olt István** | **osztályvezető** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |